Huszadik születésnapján szeretettel köszöntjük a CIMEA-t, amely fennállása óta oly 
sokat tett a gyermekekért — azért, hogy a világon mindenütt boldog legyen a gyerme- 
kek élete. Hogy sehol a világon ne éhezzenek, s hogy tanulhassanak s kedvükre játszhas- 
sanak. Azt hirdeti, hogy a gyermekeknek, bárhol éljenek is, s bármilyen legyen is a bőrük 
színe, egyformán joguk van a boldogságra. Ápolja és erősíti agyermekek között a barátság 


és a szolidaritás eszméjét. 

CIMEA-LEXIKON 


4" Cimea: ez a magyar fülnek furcsán hangzó szó 


(kiejtése: szimea) francia szavak kezdőbetűjé- 
ből álló rövidítés. A teljes elnevezés magyar 


5. fordítása így hangzik : Gyermek- és Serdülőkori 


Mozgalmak Nemzetközi Bizottsága. 
Alakult: 1958. február 20-án. 


, Tagszervezeteinek száma: ma már 44. 


A Magyar Úttörők Szövetsége a CIMEA alapító 
tagjai közé tartozik. 

Székhelye: Budapesten van. 

Jelszava: , Béke és barátság a világ valamennyi 
gyermeke között". 

Célja: összefogja a felnőtt társadalmat a gyer- 
mekek segítésére, s mindenütt védi a gyerme- 
kek érdekeit; azon van, hogy a gyermekek 


. megismerjék egymást, legyenek egymás segítő 


társai. 

Első nemzetközi gyermektábora: 1960- 
ban a Berlin melletti Werbelinsee-n volt. 31 
országból érkeztek oda gyermekcsoportok. 
Azóta nagyon sok ilyen tábort szerveztek a 
CIMEA tagjai. A Magyar Uttörők Szövetsége 


"5, nyaranta vendégül látja Zánkán és Csillebércen 
" a külföldi gyermekszervezetek küldöttségeit. 


A CIMEA tagjai a VIT-re is elküldték delegációi- 
kat. Ott lesznek a nyáron a kubai Világifjúsági 


"A Találkozón is. 


Horváth Mária rajzai 

Simai Mihály versei 


Vorosbegy-montdóka 


— Tik-tik, csii-csi! 
Mit kapsz tőlem, te kicsi?! 


Nyisd ki gyorsan a csőröd, 


! egyél, szépülj, erősödj ! 

Egy kukac a begybe megy: 
ez a madáregyszeregy, 

tíz kukactól, száz hernyótól 
nő a kicsi vörösbegy. 


Nyisd ki újra a csőröd! 
Egyél, egyél, begyesedj, 
erősbödj, 

veresbedj; 

így leszel szép vörösbegy! 


iló! 
Halló! 


Egy telefon 

egy téli fán 

egy széllel-bélelt 

délután 

úgy berregett, 

úgy cserregett, 

a szíve majdnem megrepedt 
— és nem vette föl senki. 


Tessék már arra menni!... 


Van a kagylóban valami 
s azt meg kell, 
meg kell hallani. 

Nem emberek építették ezt a tornyot, a Var- 
gyas vize faragta ki valamikor rég, amikor a 
Hargita egyik kráteréből elindult a folyása 
felé. Folyt a vize a Vargyasnak, és egyszer 
csak egy nagy sziklahegy elállta az útját, mint 
egy hatalmas gát, s megállította a vizet lefelé- 
útjában. Jóval gyengébb volt a víz a kemény 
sziklánál, meg is torpant, meg is állt ott a hegy 
lábánál s örvénylett, tanakodott magában: 
mint minden patak és folyó, ő is úgy indult el, 
hogy a tengerig kell jutnia, de hogyan juthatna 
el oda, ha ilyen erős sziklahegy feküdte ke- 
resztbe az útját. Nem volt mit tenni, akármi- 
lyen erős volt a szikla a víz gyengeségéhez ké- 
pest, muszáj volt átvágni a hegyet, mert min- 
dennél nagyobb muszáj volt a víznek a vala- 
hol messze tengerig menni. 

Nekifogott akkor a víz, mosni kezdte a ke- 
mény szikla gyenge repedéseit. Hosszú, türel- 
mes munkával mosta, vájta, ki tudja hány száz 
esztendőn keresztül, addig-addig, míg a szikla 
réseiből-repedéseiből egy hosszú, mélységes 
mély hegyszoros lett. Szinte kedve volna a VÍZ- 
nek örökre megállni itt, nem menni tovább a 
tengerig, csak gyönyörködni nehéz, szépen 
végzett munkájában, a meredek sziklaoldalak- 
ban és ormokban. Leginkább pedig abban a he- 
gyes csúcsú sziklatoronyban, mely úgy szökött 
az ég felé, mintha saját erős munkájának em- 
lékművéül faragta volna a víz, annak csodá- 
jául, hogy ő, akinek gyenge cseppjét a nap fel- 
szívja, mégiscsak erősebb volt a földrengése- 
ket is álló sziklahegynél. Nem is tudott indulni 
mindjárt, vájt magának egy hatalmas barlan- 
got a szikla oldalába, szemben a toronnyal, s 
beült oda a barlangba. Pihenni is kellett a ne- 
héz munka után, s ki is akarta magát gyönyör- 
ködni a toronyban. De miután jól megpihent, 
csak eszébe jutott, hogy nem gyönyörködhet 
tovább, hiszen nem azért vágta át a hegyet, 
hogy utána csak üljön s gyönyörködjék, hanem 

hogy akár egy egész hegynyi akadályon keresz- 
tül is eljuthasson a tengerig. 

Folytatta hát útját a tenger felé, otthagyta a 
hegyszorost, a barlangot, a sziklatornyot az 
embereknek, hogy használják ők tovább: gyö- 
nyörködjenek a szorosban, csudálják a tornyot, 
veszedelem elől a barlangba bújjanak, s ha 
van eszük hozzá és tanulni akarnak, hát tanul- 
janak a gyenge víz nagy erejéből. 

Mentek is az emberek gyönyörködni, csuda- 
látni, s a. barlangot, anonnan kinézve a leg- 
szebb volt a csudálkozás, el is nevezték Csudá- 
lókőnek. És eszük járását is mintha a víz fo- 
lyásából merítették volna. Erős, pusztító tatár- 
hordák rontottak a vidékre, gyenge volt a vi- 
dék népe a nagy erővel szembeszállni. Ahogy 
tudta a víz, hogy muszáj neki a tengerig jutni, 
úgy tudták ők is, hogy muszáj életben marad- 
ni, folynia kell tovább utódaik tengerébe az 
emberi életnek. Felkerekedtek hát, s behúzó- 
dott az egész vidék népe a barlangba a halálos 
veszedelem elől. Vastag kőfallal befalazták a 
barlang száját, tüzet raktak, melegedtek, ételt 
főztek, éldegéltek, s várták, hogy vonulna el 
vidékükről a pusztító veszedelem. De ez az 
ellenség vérengzőbb és kegyetlenebb volt min- 
den addiginál: nem akart tovább menni addig, 
míg a barlang népét mindenestől ki nem irtja. 
Letáborozott hát ő is a barlangtól nem messze 
egy mezőnyi hegyoldalba, Kőmezejében, s vár- 
ta, hogy élelme fogytán, az éhhalál félelmétől 
űzve kivonuljon a barlang népe a menedékből, 
megadva magát a Kőmezejéből leselkedő sár- 
gaszemű halálnak. 

Ült kinn a tatár, ült benn a vidék népe: ki 
bírja tovább türelemmel? Napról napra fogyat- 
kozott a tatár türelme, de fogyott benn is az 
ennivaló napról napra. A tatár úgy gondolta, 
mire elfogyna az ő türelme, addigra elfogy ott 
benn is a kenyér. S jól gondolta, mert végül 
már annyi liszt sem volt az egész barlangban, 
amiből bár egy cipót lehetett volna sütni. Biz- 

Vida Győző rajzai 


tos volt most már, hogy a jó menedék sem 
menti meg őket a haláltól. A vízcsepp olyan 
gyenge a szikla mellett, mint amilyen gyengé- 
nek érezték magukat azok az emberek a komor 
sziklabarlang éhes gyomrában. De végső két- 
ségbeesésükben felbuzogott bennük is a víz- 
csepp tengerre törő ereje. Kitalálták, hogy mi- 
kor semmi sincs, akkor kell a legtöbbet mutat- 
ni. Összetakarítottak minden fuvintás lisztet, 
összehordták a tűzhelyek hamuját, sütöttek ab- 
ból egy akkora nagy kenyeret, mint egy kerék, 
azt felszúrták egy rúdra, s vidám kurjongatás- 
sal, mintha épp lakodalmaznának, kinyújtot- 
ták a barlang nyílásán. Mutatták, hadd lássa a 
tatár: nemhogy fogytán volna az élelmük, de 
még csak most kezdik sütni az ilyen hatalmas 
kenyereket. 

Onnan a barlangból nem láthatták Kőmeze- 
jében, hogy nézzék: elfogyott-e vajon a kerék- 
nagy kenyértől a tatár türelme. Felkelt akkor 
egy ifjú ember, kibújt a barlangból, hogy ha 
ott van szemben az a csodás torony-munkája 
a víznek, felmászik ő annak a hegyébe, s on- 
nan ad hírt a barlang népének, hogy mit lát 
Kőmezejében. Fel is mászott a legesleghegyé- 
be, el is nézett az üres Kőmezejébe, s örömé- 
ben akkorát kiáltott, hogy megszédült, lezu- 
hant és szörnyethalt a mélyben. 

Nem emberek építették kőműves-munkával 
azt a tornyot, a víz faragta a maga gyönyörű- 
ségére, de hogy egy Csala nevű ifjú halálba 
zuhant onnan, emberről nevezték el, Csala- 
tornyának. Nevezhették annak emlékére is, 
hogy egy kerék-kenyérrel verte a gyenge az 
erőset, s emlékül a gyenge víznek is, mely ten- 
gerhez igyekeztében átvágta a hegyet. 

Ha arra jártok, az almási barlangot kell ke- 
ressétek, de ha megtaláltátok, Csudálókő lesz 
az mindjárt, ahonnan Csalatornyát megcsudál- 
hatjátok, s ha jó szemmel körülnéztek, lehet, a 
torony barlangi vízcsepp-másai: a cseppkövek 
között még hamuban sült pogácsát is találtok. 

Orosz István rajzai 


] ih ARAN amikor megkaptuk a félévi bizonyít- 
ványt, még azt hittem, otthon nagy ünneplés lesz. 
Két négyesem van mindössze, ez elég szokatlan, 
ilyen jó bizonyítványom nem volt a nyolc év alatt. 
Az ünneplés mégis elmaradt, mert ablaktisztítás 
volt otthon, ami önmagában is elég szomorú. Mert 
ilyenkor grízes tészta az ebéd. Mindig grízes tésztát 
főz a nagyanyám, amikor ablakot mos, mert másra 
nincs ideje. Azt meg, hogy segítsünk, nem engedi. 
Azt mondja, mi mindannyian csak maszatoljuk az 
üveget. Úgyhogy kilesi, amikor senki nincs otthon, 
és akkor rohammunkával megtisztítja az összes ab- 
lakot. Nagyon kifárad persze, és mindenért harag- 
szik ilyenkor, és grízes tésztát főz. 

Délben, amikor megláttam a grízes tésztát, az 
első falatnál, anélkül, hogy felnéztem volna, meg- 
dicsértem a konyhaablakot. Eltaláltam, azzal már 
készen volt a nagyanyám. A szobában tartózkodott, 
a létra tetején. Akkor se jött le, amikor közöltem, 
hogy csak két négyesem van. Azt mondta, miért 
nem vagyok inkább tiszta ötös, akkor példakép 
lehetnék az öcsém előtt. Én nagyon utálok példakép 
lenni, és az öcsém is utálja, ha velem példálóznak. 
Különben ha nem szólítják fel erre mindenben utá- 
noz engem. Ugyanúgy öltözik, fésülködik, mint én. 
Most szomorú is éppen, mert nő a bajuszom, és eb- 
ben neni tud követni. Még csak harmadikos, de már 
pályát választott, hogy el ne maradjon tőlem. Mond- 

ja utánam, hogy ő is újságíró lesz, pedig utál írni 
különben. 

A grízes-tészta-ebéd után vizet hordtam a nagy- 
anyámnak, ezt engedte csak, az ablakhoz nem nyúl- 
hattam. Zuhogott a víz a csapból, azért nem mehet- 
tem a telefonhoz, amikor csengett. A nagyanyám 
vette fel a kagylót. 

— Halló! Ki beszél? 

Mire odaértem a vizesvödörrel, már kicsit mér- 
ges volt. 

— Kicsoda, kérem? Nem értem. Tessék hangosab- 
ban beszélni! 

Az illető hangosabban beszélt, mert én is hallot- 
tam már, de Nagyi értetlenül nézett, súgva kérdezte 
tőlem: 

— Ki lehet az a Lajos? Azt mondja Kormos 
Lajos. Valami rokon. . .? 

— Ez Öcsi — vélekedtem, sőt biztos voltam 
benne. Öcsi mániája, hogy telefonon értekezik a csa- 
láddal. Főleg, ha baj van. Ma bizonyítvány osztás 
volt náluk is. . . 

— Mi bajod Öcsi? — méltatlankodott a telefonba 
a nagyanyám. — Mióta hívnak téged Lajosnak? 

— Mióta megszülettem. Csak ti elcsúfítottatok 
azzal az öcsizéssel — hallottam az öcsém hangját. 
Világos: most mellébeszél! 

— És ezért hívtál fel? — csattant fel a nagy- 
anyám. -— A létráról másztam le a telefoncsenge- 
tésre. Ablakot tisztítok. 

— Ne fáradj, nagyanyám. Majd én megtisztítom, 
ha megengeded — készségeskedett az öcsém. 

— A vizet hordhatod. Az bizony rámfér. 

— De ahhoz, ugyebár, haza kell mennem. Meg- 
engeded? 

— Öcsi, te megbolondultál! Miért kell ahhoz en- 
gedély, hogy haza gyere? 

— Mert azt mondtad, nagyanyám, ha kettes lesz 
a bizonyítványomban, haza se jőjjek. 

— Ja, vagy úgy?! — szomorodott el a nagyanyám. 
Majdnem sírt, úgy mondta. — Szóval mégis kette- 
sed van számtanból? Hiába számolt veled szegény 
apád esténként. . . 

— Nyugodj meg Nagyikám! Nem számtanból van 
kettesem. Nem is főtantárgyból. Csak melléktan- 
tárgyból. Egészen mellék . . . 

Már elzsibbadt a fülem, elferdült a nyakam, 
ahogy a telefont hallgattam. A karomat húzta a vö- 
dör, letenni nem mertem. És a nagyanyám csak ne- 
velte az öcsit egyre. . . 

— Akkor miből van kettesed? Halljam végre! 

— Magatartásból. 

— Micsoda szégyen! Megbuktál magatartásból! 

— Abból nem lehet megbukni! És nem is tehetek 
róla. Kérdezd csak meg a Magdit. . . 

— Miért? Honnan beszélsz? 

— Innen a szomszédból. Magdiéktól. 

— Nagyszerű! Most szégyenkezhetem legalább 
a nagyanyja előtt. Ugyis folyton dicsekszik az uno- 
kájával. 

— Te is dicsekedhetsz. A Gáborral! 

— Ne szemtelenkedj, jó?! 

— Csak neked akartam örömet szerezni a Gábor- 
val... 

A nagyanyám lecsapta a kagylót, és olyan mérges 
volt, hogy azt se bánta, ha befejezem az ablaktisztí- 
tást. 

Öcsi nemsokára megérkezett. És a bizonyítvány 
mellé hozta Magdit és a nagymamáját vendégségbe. 
És velük volt még a saját nagyapánk, mert őt Mag- 
diékhoz száműzte az ablaktisztítás idejére a nagy- 
anyám. Nagyapám pont úgy pislogott, mint az 
öcsém, egyformán féltek Nagyitól. Kár volt! 
A nagyanyám olyan szívélyesen tessékelte a vendé- 
geket, mintha éppen rájuk várna. És aprósüteményt 
vett elő egy dobozból; hogy tudja elrejteni előlünk, 
nem is értem?! 

Magdi nagymamája dicsérte a süteményt, pedig 
alig evett belőle, ugyanis nem jutott. Öcsi evett nyol- 
cat egymásután, mert tudta a grízes tésztát. 

Magdi nagymamája megkérdezte előbb a süte- 
mény receptjét, aztán a bizonyítványunkat. Nagy- 
anyám az enyémet sorolta és hozzátette, hogy új- 
ságírónak készülök. Kicsit dicsekedett, megfogadta 
az öcsém tanácsát. Magdi nagymamája erre azt 
mondta, hogy akkor bizony jól kell tudnom idegen 
nyelveket. Ez nagy tapintatlanság volt, hisz hall- 
hatta, az egyik négyest orosz nyelvből kaptam. De 
nagyanyám azt felelte, én belföldi tudósító leszek 
ugyis, nem is engedné, hogy szaladgáljak a világ- 
ban, az ő szíve nem bírja az izgalmakat. Akkor 
a Magdi nagymamája az öcsém bizonyítványát 
kezdte részletezni. Nagyapám elővette a ribizlibort, 
nem az Öcsi egészségére, hanem, hogy elterelje a 
beszélgetést a bizonyítványáról. De a Magdi nagy- 
mamája nem hagyta. 

— Hát bizony ezek a mai gyerekek! Bezzeg a mi 
időnkben! Ugye, kedves szomszéd uram, ilyen rossz 
bizonyítvánnyal magát elküldték volna kanásznak? 
— fordult a nagyapám felé sóhajtozva. 

— Bizony, elküldtek engem kanásznak — hagyta 
rá a nagyapám gyorsan, csakhogy Öcsit mentse. 
Különben nem hiszem, hogy elküldték kanásznak, 
még sose hallottam róla. Pedig nagyapám minden 
kalandját kívülről felmondom, mesél róluk eleget. 


A Magdi nagymamája jelentőségteljesen nézett 
az öcsémre, remélte, hogy majd kétségbeesik. Öcsi 
sokáig hallgatott, aztán megkérdezte, mi az a ka- 
nász? Nagyapám megmondta, hogy az egy foglal- 
kozás. És máris emlékezett rá, hogy gyerekkorában 
mindig arra ébredt, hogy tülköl a kanász. Úgy 
szedte össze a falusi udvarokból a disznókat, haj- 
totta ki a legelőre, csattogott a szíj-ostora . . . 


Az öcsém akkor azt mondta, neki ez a munka 
éppen megfelel. Grízes tésztát se kell többé ennie, 
ha máris indul, tarisznyából fog ebédelni szalonnát 
és vöröshagymát. Azt itthon úgyse ehet eleget. És 
már hívta is telefonon a különleges tudakozót, hogy 
megkérdezze, hogy jelentkezhet az ember kanász- 
nak. Alig bírtam kicsavarni kezéből a kagylót. 


Galambosi László 


Álljon a bál, amíg állhat. 
Nyaggassuk a Citerákat. 
Körbe-körbe! Csak vidáman! 


Maszk nélkül meg maskarában. 


Pántlikázzuk a farsangot! 
Kongassuk a nagyharangot! 
Ide szálljunk! Oda szálljunk! 
Csizmasarkon ugróst járjunk! 
Kereplőkkel, kolompokkal, 
nádsípokkal, vasbotokkal 
kilenc király bandukoljon, 
csipkés lángú lámpát gyújtson, 
siska fülét hegyezgesse! sa 
Prémsüvegben jön a medve. 
Moha csüng a süvegéről. 
Pipájában tapló füstöl. 
Hajladozunk. Énekelünk. 
Ibolyásan ölelkezünk. 

Álljon a bál, amíg állhat. 
Zengessük a citerákat! 

Szomorú a szél. 
Nem szálldoshat vihar-bálba, 
fejét hajtja asztalára, 

lombot számol bogarászva. 
Szomorú a szél. 


Vidámabb a szél. 

Holnap útra kél. 
Kirándulgat a hegyekbe, 
madárszárnyat megpörgetve 
ölén ül a naplemente. 
Vidámabb a szél. 


Szomorgú a szél. 

Vidámabb a szél. 

Árnyak között, fények között, 
eső-verte nagykabátban, 
sugár-mosta tarka ingben 
hazájába tér. 


Süllyed az árok, 
süllyed a tél. 
Kamra-puhában 

az új kapanyél. 
Pillog a sarló, 

ring a szegen; 

fényt udvarolna 

a sarki gyepen. 
Vágna a fejsze, 

a zöld tarajos. 
Zsongjon a szilvás, 
a bimbó-habos. 
Moccan az ásó, 
jönne velem. 
Nyíljon a döngölt 
krumpli-verem. 
Nyíljon a, nyíljon a, 
nyíljon a láng. 
Bukjon a, bukjon a 
beste katáng. 

Hogy a víz csak hasig ér 
Hasig ér, hasig ér 

] s ARRA ti is megfigyeltétek már, 
hogy némely felnőtt, ha a gyerekko- 
ráról kezd beszélni, azt biztosan szép- 
nek, sőt tündérinek nevezi ; vagy egy- 
szerűen letagadja, és fennen hirdeti, 
hogy neki nem volt gyerekkora. 
En azt mondon), akár így, akár úgy 
halljátok, nyugodtan mosolyogjatok. 
Ertem kétségeiteket : , ugyan, kérem, 
mi olyan szép abban, ha az ember 
kicsi, és a saját cseresznyefájára sem 
tud felmászni, csak miután odavon- 
szolt előbb egy létrát. Ha meg fel- 
száll a buszra, holt biztos, hogy egy 
bácsi pocakjának nyomják az orrocs- 
káját, akárhogy ágaskodik. Az meg, 
ugye, megint nem lehet, hogy valaki 
egyenest felnőttnek szülessék, még 
ha azt mondja is vele, hogy korán 
megérlelték a gondok. A korai cse- 
resznye is csak zöld cseresznye előbb, 
sőt apró. Bárki megnézheti." 

Mondom, mosolyogjatok csak 
nyugodtan, udvariasan, mint más- 
kor, mert az én gyerekkorom is tün- 
déri volt. Azt nem tudnám megmon- 
dani, mi is volt abban annyira gyö- 
nyörű. De arra határozottan emlék- 
szem, hogy naponta örültem a tün- 
déri gyerekkoromnak, és nem most 
találtam ki, hogy olyan. 

Tudtam, például, hogy tavasz vé- 
gén, amikor a föld friss illatát már 
rég elvitte a napsütés, amikor a pün- 
kösdirózsák céklaszínű hajtásai már 
rég leveles bokrokká terebélyesed- 
tek, a kicsiny rózsabimbók sírnak 
örömükben. Esztendőről esztendőre 
meghatódnak attól, hogy kinyílhat- 

nak. És tudjátok, mit sírnak? Nem 
könnyeket, mint a közönséges ha- 
landók, hanem illatos mézet. Higy- 
gyétek el, mert megkóstoltam. Meg- 
kóstoltam a langyosan szuszogó 
kövirózsát is, amely ott nőtt a kerítés 
tövében. Ízleltem a ringlófa mézgá- 
ját, az akác virágát, a papsajtot és 
szinte minden lélegző növényt. A ke- 
rítésre futó vadsóskát már meg sem 
említem, mert az gyerek-körökben 
közismert csemege. Megszerezni is 
egyszerű volt: csupán kora reggelre 
kellett beállítanom az ébresztőórát. 
Hamarabb akartam kiérni, mint a 
szomszéd kecske, mert az az éhen- 
kórász jószág délelőttre már minden 
gyenge levelet lelegelt az orrom elől. 

Szerettem a növényeket. Ugy lát- 
tam, ők nem neheztelnek mérhetet- 
len kíváncsiságomért, végtére is 
együtt növekedtünk, csak ők sokkal 
látványosabban tették. Arra is a sze- 
retet meg a kíváncsiság vitt rá, hogy 
beléjük kóstoljak, s ők értem, a ba- 
rátjukért csendben, titokban áldoz- 
tak egy-egy levélkét, hajtást, virá- 
got. És tőlük soha, senki nem tudta 
meg, hogyan vallattam a világot ak- 
koriban, amikor a szavak még keve- 
set mondtak nekem. 

Hogyne szerettem volna hát Csö- 
pit, aki tanúja volt minden tilos 
gyönyörűségemnek. Ott álldogált 
vagy üldögélt mindig, ahol én gug- 
goltam. Felfedező óráim nem hozták 
izgalomba, mert ő — bár nálam is 
kisebb volt, ráadásul kutya — a nö- 
vények között már rég kiismerte 


Józsa Teréz 


CSÖPI, 
A ZSAROLÓ 


magát. Az ízükre pedig egyáltalán / 


nem volt kíváncsi. Türelmes volt és 
baráti elfogultsággal alapos termé- 
szetnek minősítette lassúságomat. 


Mikor belefáradtam a növénytani ! 


tudományok sajátságos megszerzé- 
sébe, mindig megjutalmaztam Csö- 
pit. Keresgéltem a hatalmas konyha- 
szekrényben és mindig találtam ben- 
ne valami Csöpinek valót. Ha nem 
akadt kockacukor, vagy valami süte- 
mény, megdézsmáltam a kristály- 
cukrot. Amikor ezt először tettem, 
Csöpi türelmetlenül toporgott. Emel- 
te a fejét, szerette volna fogával el- 
kapni a csemegét. De hát a kristály- 
cukrot nem lehet dobni. 

— Hogy etesselek meg? — kér- 
deztem Csöpit, és kicsit lehajoltam, 
lássa, mi van a kezemben. Csöpi nem 
látta, ezért két lábra állt és hátsó lá- 
bain sután gyalogolva közelebb jött. 

— Ej, nem vagy te bice-bóca! Ülj 
le! — okítottam. 

Csöpi szót fogadott. Türelmetlen- 
sége azonban újra felállította. És 
mert nem akarta, hogy ismét rá- 
szóljak, mit volt mit tennie, megint 
leült gyorsan, de egy másodpercig 
sem tudott ülve maradni. Ekkor csak 
a mellső lábát emelte föl, és függő- 
leges gerinccel, behajlított mellső láb- 
bal, kicsiny, felálló háromszögfülek- 
kel kérő pózba helyezkedett. 

— Szépen ül a kiskutya! — dicsér- 
tem. 

Ő megcsóválta a farkát és azon 
mód, ahogy ott ült, behabzsolta a 
tenyeremből a kristálycukrot. 


Hogy miket talál ki ez a kutya? 
Vajon megtenné-e még egyszer? Néz- 
tem Csöpit és azon mosolyogtam, 
milyen komótosan törli le mancsával 
bajuszáról és szakálláról a fityegő, 
nedves cukorkristályokat. 

— Mint aki kaszálás közben kéz- 
ből szalonnázott — mondtam neki. 
Azért neki, mert senki más nem volt 
ott. Csöpi válasz nélkül hagyta 
észrevételemet. Befordultam a ház- 
ba, markomba vettem újabb kétka- 
nálnyi kristálycukrot. Csöpi rám 
ugrott, majd kiütötte a kezemből 
a drága csemegét. 

— Leülni! — vezényeltem. 

Leült. 

— Szépen ül a kiskutya! Szépen ül 
a kiskutya! — próbáltam rábeszélni 
az előző mutatványra. Csöpi csak 
forgatta a fejét, töprengett, mit akar- 
hatok, amikor ő már ül. Lehajoltam, 
megfogtam a jobb mellső lábát, és 
kissé megemeltem. A kutya azonnal 
kétlábra állt. 

— Szépen ül a kiskutya! — mon- 
dogattam csendesen tovább. Csöpi 
lassan ülésbe akart ereszkedni, de 
fogtam a lábát, gerincét egyenesen 


tartottam. Végre úgy ült, mint az 
előbb. 

— Ez az! Így — simogattam a fe- 
jét, aztán megette kezemből a máso- 
dik adag kristálycukrot. 

Fordultam még néhányat a kony- 
ha és az udvar között, pedig Csöpi 
harmadjára már hibátlanul, kaján 
képpel adta elő a mutatványt: 

— Ja, ha neked csak ez kell, meg- 
teszem én, ahányszor akarod. — Ez 
volt az ábrázatára írva. És meg is 
tette. De nem ahányszor én akartam, 
hanem ahányszor ő. Attól a naptól 
kezdve semmit nem ehettem előtte 
anélkül, hogy a legjobb falatomat 
neki ne kelljen ajándékoznom. Ha 
véletlenül csokoládéhoz jutottam és 
figyelmemet csak a felséges íznek 
szentelve a favágó tőkén akartam 
megenni (vagy a veranda sarkán, 
vagy a küszöbön, vagy csak úgy állva 
és bámészkodva) Csöpi előttem ter- 
mett és némán kérő pózba vágta ma- 
gát, , szépen ült". Nem okozhattam 
neki csalódást. Nem volt kis áldo- 
zat, ha figyelembe vesszük, hogy 
amikor én 5—6 éves voltam, még 
a Mikulás is lapos puttonnyal járt. 
Később Csöpi már nem is kért más- 


képp, csak hátsó lábára ereszkedve, 
függőleges törzzsel, mókásan lógat- 
va feleslegessé vált mancsait. Próbál- 
tam néha úgy tenni, mintha nem lát- 
nám, hogy , szépen ül", el is fordul- 
tam, Csöpi nyugodtan leereszkedett, 
majd újra szembe ült velem. Hosszú 
percekig ült a csemegéért, lógatta 
lábacskáit, szinte már vártam, hogy 
tapsolni fog — amilyen fantasztikus 
ötletei támadtak — de nem tett 
semmit. És ha még mindig erős vol- 
tam és nem rohantam, hogy telje- 
sítsem megszoborodott — bocsánat, 
szoborrá vált — kutyám óhaját, ha 
még mindig a szórakozottat adtam, 
a szoborkutya rám vakkantott. Arra 
meg már oda kellett nézni, a nevető 
pofácskájára, amely azt mondta : 

— Ennyire azért nem könnyű túl- 
járni az eszemen! 

— Csöpi, te zsarolsz! 

Csöpi meglengette a farkát, mint 
aki bókot hallott. 

Odaadtam neki, amit kívánt, az- 
tán becézgettem, cirógattam. Egy 
kicsit sem nehezteltem rá. Örültem, 
hogy erős vagyok. Örültem, hogy 
Csöpiért akár mindennap le tudok 
mondani valamiről. 


Vida Győző rajzai 

Ursula Wöffel elbeszélését 
fordította Janikovszky Éva, 
rajzolta Görög Júlia 


Ezt a történetet legutóbbi utazásom során 
hallottam. 

A fiú tizenkét éves volt. Nevezzük őt Kitnek. 
Valójában nem ez a neve. De jobb, ha senki 
sem tudja a valódi nevét. 

Kit ellenségének tartott egy másik fiút. Ne- 
vezzük Tapónak. 

Ha Kit és Tapó együtt játszott a többi gye- 
rekkel, mindig veszekedés lett a vége. Mind- 
kettő első akart lenni a játékban. Ilyen versen- 
gés másutt is adódik a gyerekek között, emiatt 
nem kellene eltitkolni a valódi nevüket. 

De ők olyan országban éltek, ahol nem volt 
szabad kimondani, amit az emberek gondol- 
tak, és nem volt szabad tudomásul venni, amit 
láttak. 

Mert senki sem mondhatta meg az igazat ar- 
ról, ami rossz volt abban az országban. Aki 
mégis beszélt róla, az börtönbe került. 

Abban az országban mindenki félt azoktól, 
akik hatalmon voltak. És akik hatalmon vol- 
tak, azok meg az igazságtól féltek, mert rosszul 
és igazságtalanul kormányozták az országot. 

Abban az országban nagy veszélyt jelentett, 
ha valakinek ellensége volt. Abban az ország- 
ban még a barátság is veszedelmes lehetett. 

Egy éjjel Kit valami lármára ébredt. Idegen 
hangokat hallott az ajtó felől. Az édesanyja 
hangosan sírt. Kit felkelt, és három férfit lá- 
tott. Az apjáért jöttek. 

— Vigyázz anyádra, Kit! — kiáltott vissza 
az apa. 

És már el is vitték. 

Kit tudta, hogy az apja börtönbe került. 
Csak azt nem tudta, hogy miért. Az édesanyja 
az asztalnál ült és sírt. 

— Mit csinált apa? — kérdezte Kit. 

— A barátaival találkozott — mondta az 
anya —, és a szabadságról beszélgettek. A sza- 
badság az, ha az emberek félelem nélkül él- 
hetnek. És ebben az országban senki sem élhet 
félelem nélkül. Erről beszélgetett a barátaival. 


12 


— Kik voltak ott? — kérdezte Kit. — Mert 
köztük kellett lennie annak, aki beárulta apát. 

— Senki sem volt ott — suttogta az anya. — 
Érted, Kit, senki! Neked semmit sem szabad 
erről az egészről tudnod. Azt sem tudod, hogy 
apádat börtönbe hurcolták. Azt kell monda- 
nod: elutazott. 

Másnap Kitnek ugyanúgy kellett játszania a 
többi gyerekkel, mint azelőtt. Az édesanyja 
akarta így. Amikor kiért az utcára, Tapó el- 
szaladt. Ez még sosem fordult elő. 

— Hát ebbe mi ütött? — kérdezte Kit a töb- 
biektől. 

— Otthon kell segítenie valamit — mondták 
a gyerekek. 

Aztán az egyik megkérdezte: 

— Mi történt nálatok az éjjel? Valami lár- 
mát hallottam. 

— Apám utazott el — mondta Kit. — Isme- 
rősök jöttek érte. 

A gyerekek nem kérdezősködtek tovább. 

Ezután Tapó sosem jött közéjük, ha Kit a 
többiekkel játszott. Tapónak mindig segítenie 
kellett otthon. Még a testvérei is elszaladtak, 
ha meglátták Kitet. Pedig Tapó testvéreivel 
Kitnek soha semmi Daja nem volt. 

Kit találkozott Tapó apjával is, és amikor kö- 
szönt neki, a férfi keresztülnézett rajta, és 
gyorsan továbbment. Mintha valamennyiük- 
nek rossz lett volna a lelkiismerete. Biztos, 
hogy Tapó apja volt az áruló, a besúgó. 


És akkor Kit azt mondta a többieknek: 

— Valami nagyon rosszat tudtam meg Tapó 
apjáról. 

És ezt sokszor elmondta a gyerekeknek, a 
gyerekek meg elmesélték otthon a szüleiknek. 

Nem sokkal ezután Tapó megjelent az utcán, 
ahol Kit a többiekkel játszott. 

— Most már ráérek — mondta. — Bezártuk 
a vendéglőt. Apámnak el kellett utaznia. 

Tapó Kitre nézett, amikor azt mondta. Kit 
hátat fordított neki, és elment. De Tapó utána- 
szaladt. Kit a sarkon bevárta. 

— Sok pénzt kaptatok azért, hogy beárultá- 
tok az apámat? — támadt Tapóra. — Annyit, 
hogy a vendéglőt is becsukhatjátok már? És 
ezzel tovább akart menni. De Tapó megragad- 
ta, és a földhöz vágta. Nagy erővel szorította, 
és úgy sziszegte a fülébe: 

— Te gazember, te alattomos kutya! Tudod 
te egyáltalán, hogy mit beszélsz? Most az én 
apám is a börtönben van, mert te elárultad az- 
zal az ocsmány fecsegéseddel. Most boldog 
vagy? 

— Nem igaz, nem lehet igaz, hogy a börtön- 
ben van! Egy szót se hiszek az egészből! — kiál- 
totta Kit. — Hiszen Ő volt az áruló! Mindnyája- 
toknak rossz volt a lelkiismerete. Azért kerül- 
tetek engem, azért nem akart az apád sem 
megismerni. 

Tapó végre elengedte. 

— Mert féltünk — vallotta be. — Hát nem 
érted? Ha valaki, mint a te apád, tilos dolgok- 

ról beszél, és elkapják, akkor a barátai után is 
szimatolnak. Hát ezt csak tudod? 

— Na és? — kérdezte Kit. — Persze hogy tu- 
dom. Az én apám nem egyedül került a bör- 
tönbe, hanem sok barátjával együtt, mert azok 
is megmondták az igazat, mint Ő. 

— Igen — mondta Tapó —, és most az én 
apám is oda került. Miattad! Mert senki más 
nem tudott erről. 

— Miről? — kérdezte Kit. 

— Most ne játszd meg magad! — ordított rá 
Tapó. — Tudod te nagyon jól, hogy miről be- 
szélek! — Körülnézett. A többi gyerek már jött 
utánuk. — Még azon az éjszakán el akarták őt 
is vinni — suttogta Tapó. — De ő azt mondta 
nekik: ,Én csak egyszerű vendéglős vagyok, 
semmi közöm ahhoz, hogy mit beszélnek a 
vendégeim. Oda se figyelek." Akkor elhitték 
neki, de mi mégis féltünk. Mert ha valaki egy- 
szer gyanús lesz nekik, akkor tovább szimatol- 
nak utána. És akkor te mindent elárultál a 
hülye fecsegéseddel. 

Tapó Kit lába elé köpött, és faképnél hagyta. 

— Hazudsz! Hazudsz! — kiáltott Kit a fiú 
után. 

— Mi van? — kérdezték a gyerekek, akik 
közben odaértek. 

— Semmi — mondta Kit, és hazaszaladt. 

— Mit tudsz a vendéglősről? — kérdezte 
otthon az anyját. — Meg kell mondanod. Tapó 
azt állítja, hogy az Ő apját is börtönbe zárták. 

Az anya rémülten nézett rá. 

— A vendéglős az apád barátja volt — 
mondta. 

De Kit nem hitt neki. Nem akart hinni. 

Senki sem hitt a másiknak. 

Kit és Tapó ellenségek maradtak. 

Mert a bizalmatianság, a félelem és az el- 
lenségeskedés nincs megtiltva abban az OT- 
szágban. 

A Vűndortariszaua útra vár 


Marika szeretettel nézegette a sárga karton- 
lapra ragasztott kék, homok- és még két-három- 
féle színű műbőr figurát, amely nem más, mint 
CIMEA Viki, ismert barátunk. Nemrég készült 
el vele, vagy ötödször. Mert korábban elkészí- 
tette már CIMEA Vikit funér lapra vízfestékkel, 
kartonra papírból, naplóba filctollal, sőt ping- 
pong labdából és pamutból, két változatban. 

Igaz, Marika nem egyedül dolgozott, segített 
neki az egész CIMEA-klub, amely — először az 
országban — Gyömrőn alakult meg a 4. sz. Jelky 
András Úttörőcsapat pajtásai közül. 

A klub gondolata 1975 májusában bukkant elő. 
Gőczéné Kovács Gabriella csapatvezető-helyet- 
tes, és klubvezető el is ment hamar a CIMEA, 
a nemzetközi gyermekszervezet központjába, 
mivel az éppen hazánkban, Budapesten műkö- 
dik, és a tennivalók megszervezéséhez segítsé- 
get kért. 

Szeptemberben megalakult a klub körülbelül 
ötven kisdobossal és úttörővel. Azonnal munká- 
hoz láttak. Szakcsoportokat alakítottak. Egyik- 
ben a levelezők, másikban a földrajz kedvelők 
tömörültek (ők gyűjtötték a testvéri pionír- 
szervezetekről és országaikról az ismereteket). 
Harmadik csoport foglalkozott az egyenruhák, 
jelvények és jelszavak gyűjtésével, készítésével, 
az ügyes kezűek pedig ajándékokat gyártottak, 
mert mindig volt kiket megajándékozniuk. 

Boldogan emlékeznek arra a nagygyűlésre, 
amelynek védnöke a CIMEA-klub volt. Szolida- 
ritási demonstráció volt ez, a chilei hazafiakkal, 
a chilei néppel való együttérzésről tanúskodott. 
A klub és a megjelent chilei úttörők adtak mű- 


sort. A nagygyűlés előtt egy teljes hónapon át 
gyűjtötte a CIMEA-klub és az egész úttörőcsapat 
a papírt azért, hogy a találkozáson pénzzel, aján- 
dékokkal is segítsék a hazánkban élő chilei gye- 
rekeket. j 

A klub tavaly szeptemberben átköltözött a 
Ságvári Endre úttörőházba. Igazi, színes klub- 
életet élnek. Ügyeskednek, művelődnek, túráz- 
nak és barátkoznak. Naplójuk híven tükrözi, mi 
történik velük minden csütörtökön a szokásos 
összejöveteleken, és máskor, rendkívüli találko- 
zásaikon. Legnagyobb kincsük most a vándor- 
tarisznyájuk. Műszőrméből készítették. Bele- 
hímezték a CIMEA jelvényét és a klub nevét. 
Ezután megpakolták ötletekkel, ajándékokkal 
és elküldték Csehszlovákiába, pontosan Plesi- 
vecbe. Az ottani pajtások átvették ajándékaikat, 
megjegyezték az ötleteket, ők is a vándortarisz- 
nyára hímezték jelvényüket és nevüket, majd 
degeszre tömték a tarisznyát és elküldték Ki- 
rályhelmecre, amely akkor éppen 700 éves város 
volt. Onnan került tovább a kincsestarisznya 
Rozsnyóra — hasonló ceremóniák után. A ta- 
risznya most itthon van, négy hímzett jelvénnyel 
és négy közösség nevével díszítve. Útjára vár. 
Rövidesen a Szovjetunióba kerül. 


Józsa Teréz 


A foglalkozásokon mindig játsszatok is! Játsz- 
szatok a teremben, a szabadban, télen és nyáron! 
A játék irányítója, vezetője a mókamester le- 
gyen! Most neki segítünk az alábbi játékötletek- 
kel. 

Válassz játékot! 

Soha ne vita alapján döntsétek el, mikor, mit 
játsszatok! Legyen játékgyűjteményetek! A raj- 
sarokban álljon pl. egy baba, melynek kötényé- 
ben tartjátok kedvenc játékaitok leírását! Így 
az összejövetelen csak húzni kell egy cédulát, 
s már lehet is játszani. Ügyeljetek arra, hogy 
legyenek az évszakoknak megfelelő szobai és 
szabadtéri játékok is! 

Szervezz vetélkedőt! 

Ne komoly feladatokra gondolj, hanem játé- 
kos ötletekre! Add feladatul a pajtásoknak, hogy 
minden őrs találjon ki két játékot! A játékok 
nem lehetnek ismertek. Az összejövetelen mu- 
tassák be! Amelyik játék elnyeri a zsüri díját, 
azt el is játszhatjátok közösen. 

"Mire jó a sakk? 

Vannak, akik az egyéni játékokat kedvelik, 
ilyen például a sakk. A sakkozókat úgy vond be 
a játékba, hogy a figurák talpára írj feladatokat! 
(Pl. útjelek, sípjelek, mondj, mesélj, játssz pan- 
tomimot.) Amelyik bábut az ellenfél a játék köz- 
ben kiüti, annak a gazdája a talpára írt feladatot 
köteles végrehajtani. Így nemcsak ők, hanem 
a nézők is jól szórakoznak. 

Fejezd be! 

Őrsönként egy-egy pajtás írjon 5-6 mondatos 
történetet, de a befejező mondatot külön lapra 
írják! A befejezetlen történetet borítékba zárva 
adják át neked, a befejező mondatot ők őrizzék. 
Mindezt titokban csináljátok! A következő fog- 
lalkozás előtt rejtsd el a székek alá a borítéko- 
kat úgy, hogy ne a szerzőkhöz kerüljenek! Akik 

megtalálják, fejezzék be a történeteket! Ezután 
az új s régi szerzők befejező mondatait hason- 
lítsátok össze. Bizonyára vicces lesz. 

Itt a farsang, áll a bál. . . 

De nem baba bál, nem; kisdobos karnevál, 
nem játékdélután, hanem lufi - bál. Közöld, 
hogy mindenki hozzon a foglalkozásra egy fel- 
fújt sima lufit (ne olyat, amire már nyuszit vagy 
mást festettek) s filctollat. Mondd meg, hogy 
rajzoljanak a lufira farsangi álarcot. Majd énekel- 
jetek egy mókás dalt, s , táncoltassátok meg" a 
lufikat. A legszebbekkel a kisdobos karneválon 
díszítsétek a termet. 


Horváth Edit 

Dobra verjük 


Joardai fotán 
PAPAGÁJ 


Nagyon készültünk erre a farsangra — kezdte be- 
számolóját Nyíregyházáról a szarvasszigeti iskolából Szűcs 
Laci, harmadikos kisdobos. Aztán elmesélte, hogy torta 
jelmez, sőt béke is akadt a báljukon (az a béke milyen 
lehetett?) A vidám vetélkedőt, ugye, már mindannyian 
könnyen el tudjuk képzelni: a puding evést, a rajzolást 
bekötött szemmel, a bab válogatást, a léggömb borotvá- 
lást... meg a táncot a vidám talpalávalóra. 

De jó lenne még egy farsang! — zárta sorait Laci. 

Hát, Laci, s ti, valamennyien, akik együttéreztetek vele, 
parancsoljatok! Újra itt a farsang. Alig egy évet kellett rá 
várnotok. Nem ünneprontásként jegyezzük meg, csupán, 
hogy úgy készülődjetek az idei mulatságra: ebből a far- 
sangból se lesz kettő! 


Egy család, egy tégla. Így is nevezhetnénk azt az 1975 óta tartó mozgalmat, 


amely Jászkiséren a Vasvári Pál úttörőcsapat kezdeményezésére kialakult. 
Először csapatotthon épült a község kisdobosainak, úttörőinek és felnőtt 
lakosságának összefogásával. Aztán a község bölcsődéjét hozták rendbe 
ugyancsak együtt, most meg óvodát építenek. A családok adják a téglát, 
a kisdobosok és úttörők hordják az építkezéshez, pénzzel a Lenin Tsz segít, 
a szakmunkát pedig a MÁV gépjavító üzemének szocialista brigádjai végzik. 
Együtt — egymásért; már harmadik esztendeje. 

Tájak, korok, múzeumok címmel októberben országos játék kezdődött, 
Ti, kisdobosok is bármikor bekapcsolódhattok, ha szeretnétek megismer- 
kedni hazánk természeti és történelmi nevezetességeivel, múzeumaival, mű- 


emlékeivel. Véleményünk szerint ezt a játékot egyenesen a honismereti szak- 


köröknek találták ki. És nemcsak kitalálták, de segítenek is. A múzeumokban, 
idegenforgalmi hivatalokban már kapható az a színes térkép, amelyen az 
ország természetvédelmi területeit, műemlékeit és múzeumait megtaláljátok. 
A térkép mellé pedig tájékoztató füzetet adtak ki, amely a nyitvatartási idők- 
ben és a túrákkal kapcsolatos más tudnivalókban igazít el. 

Miért játék? — mert ismereteken, élményeken kívül még jutalmakat is 


nyerhettek (kezdő honismerők és gyakorlott túrázó, múzeumlátogató pajtá- (] 


sok egyaránt) a szervezőktől: a Kulturális Minisztériumtól, az Országos 
Természetvédelmi Hivataltól, az Országos Műemléki Felügyelőségtől és az 
Állami Ifjúsági Bizottságtól. Ha mégsem, akkor is ti lesztek gazdagabbak. 

Rajnévadó. Gyakran megesik, hogy egy raj új nevet választ, s ha választott, 
névadó ünnepséget tart. A közelmúltban lezajlott ünnepségről mégis érde- 
mes említést tennünk, mert a budapesti raj, a III. kerületi Hamer Pál utcai 
Általános Iskola 3/b osztályának kisdobosai, csaknem a mából választottak 
maguknak példaképet, névadót. Úgy érezték, nem kell a történelemben 
búvárkodniuk, hogy olyan embert találjanak, akinek nevét rajzászlójukra 
tűzhetik. Gerendás Géza nevét vették fel, a nemrég elhunyt kiváló úttörő- 
vezetőét, akit többen személyesen is ismertek. Választásukhoz gratulálunk. 


CIMEA-jelvény. (A melléklet elkészítése.) A 12 darabból álló alakzatokat 


vágjátok ki, aztán keressétek meg a helyüket az előrajzolt CIMEA-jelvényen. 


Ha szépen összeállt a kép, ügyesen ragasszátok rá. A kész jelvényt vágjátok 


körül és ragasszátok fel egy színes kartonra. 

A legszebben sikerült képet tegyétek a raj faliújságjára vagy az osztály 
egyik falára. Általában az úttörők szoktak ajándékot adni a kisdobosoknak, 
most itt az alkalom és ti kisdobosok ajándékozzátok meg az úttörőket ezek- 
kel a szépen elkészített CIMEA-táblákkal. Így juthat belőle minden osztály- 
nak, és átadáskor csak ennyit mondjatok: Együtt — egymásért! 

Marék Veronika munkája 


Legkedvesebb levelem február- 
ban 
, Kedves Űr Kata! Kérdésedre vála- 
szolok: engem a világon minden ér- 
dekel! Nagyon szeretem a térkép- 
atlaszt nézegetni. Tudom Európa 
összes fővárosát, és Ázsiából is jó 
sokat. Ismerem a Föld nagy vadjainak 
nevét és előfordulási helyét. Szere- 
tem a kémiai kísérleteket. A farsangi 
bálon alkimista jelmezben voltam. 
A lúgos hatású anyagba fenolftalein 
oldatot öntöttem, ettől a színtelen 
folyadék piros lett. Majd ecetet ön- 
töttem bele, és visszakapta eredeti 
színét. Legközelebb Mikrobi jelmez- 
be öltözöm. Világítani fog a szemem, 
mert három égőt szerelek a fej- 
részbe. Amióta cirkuszban voltunk, 
állatidomítónak készülök. Majd leg- 
közelebb folytatom, hogy mi érdekel 
még engem. Üdvözöl 

Bujdosó László kisdobos 

1156 Budapest, Sárfű u. 4." 


Bemutatom 

a görcsönyi kultúrház gyermekklub- 
ját, csupa másodikos-harmadikos-ne- 
gyedikes kisdobost! Színházba jár- 
nak, maguk is játszanak színházat, 
Dákos Józsefné tanár néni vezetésé- 
vel. Tavaly ezüstérmet nyertek a 

Borbás Balázs 4. oszt. linómetszete, Nyírbátor 


kulturális seregszemlén. Dalolnak, 
játszanak, vetélkednek — és ismer- 
kedni szeretnének más kisdobosok- 
kal, . gyermekklubokkal. — Címük: 
Gyermekklub 7833 Görcsöny, Hárs- 
fa u. 31., Kultúrház. 

Bemutatom a harmadikos Mókus 
őrsöt, akik a közelgő Világ Ifjúsági 
Találkozóval foglalkoznak mostaná- 
ban legszívesebben. Barátság híradót 
készítenek, ahol minden hónapban 
más-más ország életét, gyermekeit 
mutatják be. Ajánlom minden ked- 
ves olvasómnak, akik szintén foglal- 
koznak a VIT-tel, keressék fel levél- 
ben a Mókusokat, nem árt egy kis 
tapasztalatcsere! A Mókusoknak pe- 
dig ajánlom, hogy a Levélvártában 
(ebben a Kisdobosban és a régebbiek- 
ben is) található külföldi pajtásoknak 
írjanak. A válaszok színesítik majd 
a Barátság híradót. A Mókus őrs címe 
4446 Sashalom, Általános iskola. 
(A postacím pontos! De az aláírás, 
írott betűkkel: Mókus őrs, nyomta- 
tással: Mackó őrs. Ez tréfa, találós 
kérdés, vagy két őrs írta a levelet?) 

Bemutatom az Éneklő rajt Cegléd- 
ről. Nagyon szeretnek énekeini, be 
is neveztek az Éneklő rajok verse- 
nyére, ez természetes. Amiért én 
külön is felhívom rájuk a figyelmet, 


az, hogy az óvodásokat is szeretnék 
, zenére nevelni". Kis műsort állítot- 
tak össze számukra, énekelnek, furu- 
lyáznak majd nekik, más hangszere- 
ken is játszanak. Várom a további 
híradást a mostani levél írójától, 


Jakab Ildikó negyedikes kisdobostól. 


(2700 Cegléd, Bem u. 2/c). 

A tatabányai Dózsakerti általános 
iskola negyedikesei az idén az ,,In- 
dián" nevet választották őrsüknek. 
Van már búvóhelyük, ami indiánok- 
nak elengedhetetlen. Különleges szép 
őrsi naplót terveznek, az árát maguk 
keresik meg rongygyűjtéssel. Ha nem 
titok, ami belekerül — indián őrsök- 
nél sose tudhatja az ember! — szíve- 
sen olvasnék én is naplórészleteket! 
Az indián őrs barátságos indiánokból 
áll, szívesen leveleznének. Címük: 
2800 Tatabánya, Dózsakerti ált. is- 
kola. Indián őrs. 

Levélvárta 

A Szovjetunióból írt, leveleteket vár- 
ja két kislány: Horkay Ildikó, Kárpát- 
Ukrajna, Munkács 295400, ul. Mira 
115/2 és Bertók Gabriella, Kárpát- 
Ukrajna, 295400 Munkács, Parho- 
menko 18. A negyedikes Keszegh 
Ivela magyarul levelezne kisdobosok- 
kal, címe 946-15 Ton 246, okr. Ko- 
marno, Csehszlovákia. 


: 


Ferkai Loránt: Majdnem kerámia... 


Egy kis ügyeskedéssel csinos és hasz- 
nálható tárgyakat alkothatsz magad- 
nak vagy akár ajándékként a szíved- 
hez közelállóknak. 


Válassz a kiürült dzsemes, lekvá- 
ros, kompótos, szörpös üvegek kö- 
zül neked tetsző formájút és nagysá- 
gút, mondjuk az 1. ábrán látható 
egresdzsem virágvázának alkalmas 
üvegét, és készíts hozzá bevonó 
masszát: egyenlő arányban keverj 
össze egy tálacskában főzőlisztet 
konyhasóval (2.) s kevés vízzel gyúrd 
sűrű péppé. Sok vizet ne adj hozzá, 
mert akkor lágy lesz és lecsúszik az 
üveg lába felé. Papíron vagy pévécé 
zacskón lapítsd el a kb. kétmaroknyi 
masszát, hengereld lapossá magával 
az üveggel (3.), majd burkold be az 
üveg testét a liszt—só-keverékkel, 
egyenletesen, nem túl vastagon. A fe- 
lületet  dolgozhatod simára vagy 
szándékosan rücskösre. Pár napi szá- 
radás után temperával vagy gomb- 
festékkel fesd be (4.) tetszőleges 
színnel, simán vagy mintásan. 


Szívósabb, tartósabb bevonó masz- 
szát készíthetsz, ha só helyett apróra 
tépkedett és beáztatott újságpapírral 
kevered a lisztet. Az órákig áztatott 
papírpépet facsard ki, s ezután keverd 
a liszttel, sűrű, ragadós gyúrmává. 
Ezzel azután beboríthatsz virágcse- 
repet (5.), palackot vagy kisüveget 
(6.), inkább rücskösen, mint simán. 
Ha kiszáradt, kitűnően fog tartani. 
Még füles edényt is készíthetsz, de 
ez esetben drótból kell a fülnek vá- 
zat készítened (7.), amit azután ügye- 
sen bevonsz a papírmaséval (8.). 
Mind a formázásnál (9.), mind a szí- 
nezésnél szabadon eresztheted kép- 
zelőerődet, csíkos, pöttyös, foltos és 
egymásba csorgatott színekkel alkot- 
hatod meg mintáidat. Ha színtelen 
lakkal bevonod edényeid felületét, 
tartósabbá és fényesebbé teszed őket, 
de mivel lakk nélkül kevésbé hason- 
lítanak az igazi kerámiához, úgy talán 
őszintébbek, egyszerűbbek. 

zel a megfejtéssel együtt küldjétek be a decemberi és januári megfejtéseket, és az oldal sarkáról 


Hangjelzés tilos! Várakozóhely 


Tréfás Kresz-táblák 


ő 


Dallos Jen 


Előírt haladási irány 


Sebességkorlátozás 


kisdobos 

